Kui teed ukse lahti,  üle õla vaata,  ehk on mõnel mahti  viipega sind saata.    Pole mõtet kõnel,  aega seks ei leita.  Ehk on juhust  mõnel  pilk su poole heita.    Julgust andev jõud on  pilgu tulikiirel,  mis sind teele saadab  päeval tulikiirel.  /Ellen Niit/    Otsin juba mitmendat päeva Ellen Niidu kohta materjali. Mitte, et ma temast midagi ei teaks, tean ikka. Kes siis tema rongisõitu ei tea, või Krõlli ja onu Ööbikut, Triinut-Taavit, Pille-Riini?  Tema "Suur maalritöö" on lausa omamüüt! Mulle meeldib väga.    Ellen Niit on minu jaoks Eesti naise etalon, mitte ainult selle  pärast, et ta on luuletaja, tõlkija, teadlane, vaid et....  - tal on 4 last ja 13 lapselast, ise ta kasvas üles üksiklapsena  - ta oli Jaan Krossi tagala, teenija, lapsehoidja, majapidaja, autojuht, elektrik, ennastsalgav ja armastav naine  - tema intervjuudest on mul meelde jäänud mõned elutargad mõtted, näiteks laps on täiskasvanu siis, kui ta on võimeline pere pesu pesema ja WC-d kasima (näide toodud mälu järgi)  - tema lapsepõlveunistus oli suur rannapall ja tänini tuksatab ta  rinnas miski, kui rannapalli näeb  - tema ema töötas õmblejana ja tal polnud aega lapsega lakkamatult tegelda - ise pidi hakkama saama. Ema andis vahel ka "kergel kujul sirtsakaid vastu kintsu", kuluks ta tänapäeva lastele mõnikord ära.  - kui vanasti kadus lapsel koolis ära pliiatsijupp, siis aeti seda taga, nagu midagi hullu. Aga kui tänapäeval läheb koolis kaduma jopp, pole sellest midagi (  - elu pole tänapäeval raskem kui varem - liiga ebaolulised asjad on üles puhvitud, näiteks raha. Ei peaks nii hirmus nõudlik olema. Ei pruugi ka muidugi kartulikoori süüa, aga väikseid järeleandmisi võiks ikkagi teha (samast)  - "Vana on palju lihtsam olla kui noor. Võid palju jätta tegemata, kui oled lapsed kasvatanud nii, et nad oma laste eest hoolitsevad. Ega ma viitsiks küll uuesti enam noor olla." (tsitaat samast)    pilt